**VEDTÆGT**

**For samarbejde mellem menighedsråd i Kgs. Lyngby Provsti, Helsingør Stift**

**om**

**konfirmandundervisning på Geelsgårdskolen**

**§ 1. Aftalens parter og hjemsted**

Denne aftale indgås mellem alle menighedsråd i Kgs. Lyngby Provsti, Lyngby-Taarbæk Kommune, Helsingør Stift.

Stk. 2. Grundlaget for aftalen er ”Lov om Menighedsråd” §42a og 42a samt §5. stk. 6-7 og §17g stk. 4 i ”Lov om folkekirkens økonomi”.

**§ 2. Formål**

Samarbejdet har til formål at sikre de økonomiske forudsætninger for konfirmandundervisning af eleverne på Geelsgårdskolen, Kongevejen 252, 2830 Virum.

Målet er at eleverne på Geelsgårdskolen kan modtage konfirmandundervisning der er tilrettelagt efter deres særlige behov.

Samarbejdet flytter ikke hverken ansvar eller kompetencer fra det enkelte menighedsråd.

**§ 3. Beskrivelse af samarbejdsprojektet**

Eleverne på Geelsgårdskolen kommer fra mange forskellige sogne. Det er ikke muligt for dem at følge konfirmandundervisning i hjemsognet, enten fordi de bor på Geelsgårdskolen eller fordi deres særlige behov betyder, at de ikke kan undervises sammen med en almindelig skoleklasse.

Da sammensætningen af elever er forskellig fra år til år, er der også forskel på hvilke midler der er brug for. Der budgetteres med et fast beløb pr. år, men forbruget af midlerne kan variere meget.

Der er en fast præst knyttet til Geelsgårdskolen, som forestår undervisningen og konfirmationerne.

**§ 4. Økonomi**

Udgiften til samarbejdet afholdes af provstiudvalgskassen jf. §17g stk. 4 i ”Lov om folkekirkens økonomi”.

**§ 5. Tilsyn og opløsning**

Provstiudvalget fører tilsyn med samarbejdsprojektet.

Stk. 2. Der orienteres om samarbejdsprojektet ved budgetsamrådet i provstiet.

Stk. 3. Enhver tvist om forståelsen eller fortolkningen af nærværende vedtægt eller om samarbejdet i henhold til vedtægten kan indbringes for biskoppen til afgørelse.

Stk. 4. Vedtægten for samarbejdsprojektet kan ændres, ligesom samarbejdsprojektet kan bringes til ophør, ved beslutning på budgetsamråd i henhold til ”Økonomiloven” §5 stk. 6.

Stk. 5. Ved ophør af samarbejdet føres ligningsmidlerne tilbage til Kgs. Lyngby Provsti.

**§ 6 Ikrafttræden**

Samarbejde i henhold til denne vedtægt, har været en realitet i mange år og er ved starten aftalt på et budgetsamråd.

Vedtægten fremlægges til vedtagelse på budgetsamrådet i 2017, så det langvarige samarbejdes formalia bliver bragt i orden.

Denne vedtægt træder i kraft ved beslutning på budgetsamrådet den 6. september 2017 med øjeblikkelig virkning.

**§ 7. Offentliggørelse**

Denne vedtægt offentliggøres på Helsingør Stifts hjemmeside. Desuden kan den fås ved henvendelse til Kgs. Lyngby Provsti, Christian X’s Alle 118, 2800 Kgs. Lyngby.

Vedtaget på budgetsamråd den 6. september 2017